Врз основа на член 96 став (1) точка м) и став (10) од Законот за задолжително капитално финансирано пензиско осигурување (“Службен весник на Република Македонија” бр. 29/2002, 85/2003, 40/2004, 113/2005, 29/2007 88/2008, 48/2009, 50/2010, 171/2010, 36/2011, 98/2012, 13/2013, 164/2013, 44/2014, 192/2015 и 30/2016) и член 116 став (1) точка н) и став (10) од Законот за доброволно капитално финансирано пензиско осигурување („Службен весник на Република Македонија” бр. 07/2008, 124/2010, 17/2011 и 13/2013) Советот на експерти на Агенцијата за супервизија на капитално финансирано пензиско осигурување на седницата одржана на ??.??.2017 година донесе

**Правилник за измена и дополнување на Правилникот за начинот на известување на Агенцијата за супервизија на капитално финансирано пензиско осигурување од страна**

**на пензиско друштво**

**Член 1**

Во Правилникот за начинот на известување на Агенцијата за супервизија на капитално финансирано пензиско осигурување од страна на пензиско друштво (Службен весник на Република Македонија бр. 175/2013 и 69/2015) во член 2 став 1 по точката и) сврзникот: „и“ се брише и се додаваат две нови точки: „ ј) и к)“ кои гласат:

„ј) ажурирана Програма за работење на пензиското друштво и пензиските фондови изработена од член на управен одбор;

к) записници од одржани седници на управен и надзорен одбор на пензиското друштво и “

Точката ј) станува точка л).

**Член 2**

Во член 3 став 2 точката во а) зборовите: „ и во хартиена форма“ се бришат.

По ставот 2 се додаваат два нови става 3 и 4 кои гласат:

„ Податоците од член 2 став 1 точката ј) на овој правилник се доставуваат до Агенцијата во рок од 10 дена од денот на извршената промена на делокругот на работење на членот на Управниот одбор.

Податоците од член 2 став 1 точката к) на овој правилник се доставуваат до Агенцијата во рок од три дена од денот на нивното усвојување.“

**Член 3**

Во член 5 ставот 3 зборовите: „ нивното настанување “се заменуваат со зборовите: „ предвидениот рок за достава“.

По ставот 3 се додава нов став 4 кој гласи:

„По исклучок од став 1 на овој член податоците од член 96 став (1) точките а), б), и), ј), к) и љ) од Законот за задолжително капитално финансирано пензиско осигурување, член 116 став 1 точките а), б), ј), к), л) и м) од Законот за доброволно капитално финансирано пензиско осигурување, член 2 став (1) точките г), д), ѓ), е) и ѕ) од овој правилник се доставуваат во електронска форма. “

**Преодна одредба**

**Член 4**

Постојните пензиски друштва во рок од 30 дена од денот на влегување во сила на овој правилник, треба да достават ажурирани програми за работење на пензиското друштво и пензиските фондови изработени од членовите на управен одбор.

**Член 5**

Овој правилник влегува во сила наредниот ден од денот на објавувањето во „Службен весник на Република Македонија”.

Бр.

2017година

С к о п ј е

Претседател на Советот на експерти д-р Булент Дервиши

**Образложение**

Со член 1 од измената на Правилникот за начинот на известување на Агенцијата за супервизија на капитално финансирано пензиско осигурување од страна на пензиско друштво, се дополнува обврската на пензиското друштво да доставува ажурирана Програма за работење на пензиското друштво и пензиските фондови изработена од член на управен одбор до Агенцијата и записници од одржани седници на управен и надзорен одбор на пензиското друштво.

Со член 2 се определува рокот за достава на програмата и записниците.

Со членот 3 од измената се уредува начинот на достава на податоците од овој правилник и податоците од член 96 од Законот за задолжително капитално финансирано пензиско осигурување и член 116 од Законот за доброволно капитално финансирано пензиско осигурување, поточно се олеснува начинот на достава такашто определен број на документи треба да се доставууваат по електронска пошта.

Со членот 4 се определува преоден период во кој постојните пензиски друштва треба да достават ажурирани програми за работење на пензиското друштво и пензиските фондови изработени од членовите на управен одбор.

Во член 28 став 6) точката б) од Законот за доброволно капитално финансирано пензиско осигурување и член 17 став 6) од Законот за задолжително капитално финансирано пензиско осигурување, во кој се регулирани условите за избор на член на Управен одбор на пензиско друштво покрај другото се уредува и дека член на Управен одбор треба да достави програма за работење на друштвото и пензискиот фонд од својот делокруг на работа.

Досегашната пракса на работење покажала дека во случај на промена на делокругот на работење на еден член на Управен одбор нивните програми за работење треба да се усогласат, па поради тоа се предлага ажурирање на програмите во случај на промена на делокругот на работењето на член на управен одбор и нивна достава до Агенцијата.

Текст на одредби од Правилникот за начинот

и постапката на маркетинг на пензиски фондови кои се менуваат

**Член 2**

Покрај податоците од член 96 став (1) од Законот за задолжително капитално финансирано пензиско осигурување и член 116 став (1) од Законот за доброволно капитално финансирано пензиско осигурување, пензиското друштво до Агенцијата ги доставува следните податоци :

а) број на пристигнати поплаки со опис на содржината на секоја поединечна поплака;

б) реорганизација на акционерите на пензиското друштво и промена на акционерската структура на акционерите со квалификувано учество (акционери кои поседуваат над 5% од акциите);

в) други значајни податоци кои можат да влијаат на работењето на задолжителниот и/или доброволниот пензискиот фонд или на пензиското друштво, особено за:

- избор на надворешен овластен ревизор;

- избор на независна сметководствена куќа;

-поведена судска постапка поврзана со задолжителниот и/или доброволниот пензискиот фонд или со пензиското друштво;

- поведена управна постапка која може да влијае на работењето на пензиското друштво или задолжителниот и/или доброволниот пензискиот фонд и

- дневниот весник и денот на објавување на информативниот проспект;

г) извештај за ликвидни средства согласно стручното упатство за начинот на пресметка на задолжителните ликвидни средства;

д)  деловен план за работењето на пензиското друштво;

ѓ) инвестициона стратегија на задолжителниот и/или доброволниот пензиски фонд;

e) документ за начинот на примена на инвестиционата стратегија согласно член 112-а став (3) од Законот за задолжително капитално финансирано пензиско осигурување и член 140 став (3) од Законот за доброволно капитално финансирано пензиско осигурување;

ж) уписот и извршените промени во Централниот регистар на Република Македонија;

з) листа на деловни соработници за маркетинг и договори склучени со деловните соработници од листата

ѕ) месечен извештај за управување со ризици на пензиските фондови;

и) извештај за сомнителни трансакции во доброволен пензиски фонд согласно Законот за спречување на перење пари и финансирање на тероризам и

ј) други податоци определени во стручно - технички упатства на Агенцијата.

**Член 3**

Податоците од член 2 став 1 точката а) на овој правилник се доставуваат до Агенцијата еднаш во месецот, но не подоцна од петтиот работен ден во тековниот месец за претходниот месец, а податоците од член 2 став 1 точките б), в), г) д), ѓ), е), ж), з), ѕ) и и) се доставуваат во рок од пет работни дена по нивното усвојување или промена.

Покрај податоците од член 2 став 1 на овој правилник друштвото за управување со задолжителни и доброволни пензиски фондови и друштвото за управување со доброволни пензиски фондови, доставуваат:

а) податоци за сите нови професионални пензиски шеми и за сите осигурители кои имаат професионални пензиски шеми вклучени во доброволниот пензиски фонд со кој управува. Овие податоци се доставуваат во електронска форма најдоцна на датумот на првата уплата на доброволен придонес и во хартиена форма еднаш месечно најдоцна до петтиот работен ден во тековниот месец за претходниот месец и

б) информација за намера за прифаќање на професионална пензиска шема организирана и финансирана од осигурител чие седиште се наоѓа на територијата на друга земја членка на Европска Унија, веднаш по настанувањето.

**Член 5**

Пензиското друштво ги доставува податоците до Агенцијата во хартиена форма.

По исклучок од став 1 на овој член форматите на датотеките и типот на податоците кои се определени во стручно-техничките упатства се доставуваат во електронска форма.

Доколку информациониот систем на Агенцијата не е во функција во време на доставата, пензиското друштво ги доставува податоците од член 2 став 1 точка ј) на овој правилник на надворешни медиуми, не подоцна од 24 часа од нивното настанување. Откако информациониот систем на Агенцијата ќе се стави во функција, пензиските друштва ги доставуваат податоците од член 2 став 1 точка ј) на овој правилник и преку информациониот систем.